VEGA præsenterer  
**RATATAT KOMMER TIL VEGA**

*Den Brooklyn-baserede instrumental- og electrorock-duo, Ratatat gæster VEGA til august med deres nye album Magnifique i bagagen.*

Duoen Evan Mast og Mike Stroud har siden 2004 udgivet musik og turneret som [Ratatat](https://www.facebook.com/RATATAT?fref=ts), et særegent projekt, der altid har kombineret, krydset og udfordret genrer. De to new yorkere har etableret sig, som et af de mest kritikerroste og inspirerende navne på den alternative rockscene, der for alvor boomede i starten og midt-nullerne, hvor bands som LCD Soundsystem, Holy Fuck og The Rapture var med til at definere tiden og lyden.

**Sommeralbum på vej**Ratatat var sidst albumaktuelle i 2010 hvor *LP4* blev udgivet på XL Recordings og nu fem år senere er duoen altså tilbage med en længeventet opfølger. Både *LP3* (2008) og *LP4*, bød på eksperimenterende, elektronisk, til tider dance-inspirererede tunes, hvor det kommende album *Magnifique* ifølge bandet selv går tilbage til den mere guitardrevne electrorock.

Den første single ”[Cream on Chrome](https://www.youtube.com/watch?v=xlcywgEMuGI&feature=youtu.be)” kan allerede høre nu, mens Ratatat også har lagt en video ud til nummeret ”[Intro](https://www.youtube.com/watch?v=RRM-BRTwwZY&feature=youtu.be)” fra pladen, der i alt indeholder 14 numre og som udkommer d. 17. Juli på Because Music.  
  
**Hypet og anerkendt**Selvom Ratatat har brugt fem år på at skrive den nye plade og finde tilbage til den mere guitarorienterede lyd, er bandet ikke blevet glemt. Ratatat kunne for nylig opleves på Coachella, hvor de lukkede festivalen med et 75 minutters set, som også bød på smagsprøver fra det kommende album. Bandet spiller desuden Primavera Sound i Barcelona og We Love Green i Paris inden vi altså får fornøjelsen af den højenergiske og dybt originale duo i Lille VEGA den 17. August.

**Fakta om koncerten:**  
Ratatat (US)  
Mandag den 17. august kl. 21.00  
Lille VEGA, Enghavevej 40, 1674 København V  
190 kr. + gebyr  
Forsalg via VEGAs hjemmeside og Billetnet.  
[Læs mere](http://vega.dk/arrangementer/ratatat-18070.html) om Ratatat i VEGA.  
 *For yderligere oplysninger kontakt venligst*  
Jeppe Nygaard Christensen  
Kommunikationsmedarbejder, VEGA  
[jc@vega.dk](mailto:jc@vega.dk) - 3326 0953